钦定古今图书集成/理学汇编/学行典/第054卷 > 朱子全书 > 《答袁仲机》
## 钦定古今图书集成/理学汇编/学行典/第054卷 > 朱子全书 > 《答袁仲机》

前书所论仁义礼智，分属五行四时，此是先儒旧说，
未可轻诋。今者来书虽不及之，然此大义也。或恐前
书有所未尽，不可不究其说。盖天地之闲，一气而已。
分阴分阳，便是两物，故阳为仁而阴为义。然阴阳又
各分而为二，故阳之初为木，为春、为仁；阳之盛为火，
为夏、为礼；阴之初为金，为秋、为义；阴之极，为水，为冬、
“为智。”盖仁之恻隐方自中出，而礼之恭敬则已尽发
于外；义之羞恶方自外入，而智之是非则已全伏于
中。故其象类如此，非是假合附会，若能默会于心，便
自可见。“元亨利贞”，其理亦然。《文言》取类，尢为明白，非
区区今日之臆说也。五行之中，四者既各有所属，而
土居中宫，为四行之地，四时之主，在人则为信，为真
实之义，而为四德之地，众善之主也。盖天人一物，内
外一理，流通贯彻，初无闲隔。若不见得，则虽生于天
地闲而不知所以为天地之理，虽有人之形貌而亦
不知所以为人之理矣。故此一义切于吾身，比前数
段尢为要紧，非但小小节目而已也。